
Fluoreszcens nukleozid-polifoszfát receptorok szintézise és vizsgálata

Napjainkban a szupramolekuláris kémia, amely két vagy több molekula közötti gyenge kölcsönhatások, önszerveződési- és molekuláris felismerési folyamatok vizsgálatával foglalkozik, egyre nagyobb szerepet játszik biológiai rendszerek receptor-szubsztrát kölcsönhatásainak modellezésében és/vagy az ezekben résztvevő biogén molekulák in vivo detektálásában. Utóbbiak közül kiemelkedő fontosságúak a nukleozid-foszfátok. Kutatásunk célja az adenozin-5’-trifoszfátra (ATP), illetve más nukleozid polifoszfátokra szelektív fluoreszcens receptormolekulák szintézise és vizsgálata irodalmi analógiák alapján.

 A szenzorok felépítésüket tekintve egy megfelelő spacer részből állnak, amihez két, a komplexképzésért felelős - egy vagy két öttagú heterociklusos kationt továbbá fluorofor jelzőcsoportot tartalmazó - kar csatlakozik (ld. ábra). A komplexképzés a foszfát anionok és az onium kationok közötti ionos, valamint =C-H….O típusú H-kötéses kölcsönhatásokon alapul. Az elkészült receptorok komplexképző tulajdonságait fluoreszcencia spektroszkópiás módszerrel vizsgáltuk adenozin-5’-tri-, di-, ill. monofoszfát (ATP, ADP, AMP) és guanozin-5'-monofoszfát (GMP) vendégmolekulákkal szemben. A kutatás eddigi eredményeként két új, fiziológiás pH-n működő, fluoreszcens nukleozid-polifoszfát szenzort állítottunk elő, melyek a felsorolt konkurrensek mellett magas ATP-szelektivitással bírnak. A szenzorok anion-felismerő képességét NMR-spektroszkópiával is vizsgáltuk.

